***1.*** ***Кратка обобщена информация за осъществената контролна дейност за месец декември 2016 г. и резултати от извършената контролна дейност.***

За месец декември 2016 г. от служителите от „Контрол и охрана“ в дирекциите на националните паркове са извършили 254 броя проверки на 200 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 576 броя. Съставени са 11 акта за установяване на административни нарушения и е дадено 1 брой предписание. Издадени са 9 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец декември 2016 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“, както и противопожарната охрана.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина.
* недопускане на ловно бракониерство.
* изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП;

През месец декември бе издадена заповед от директора на ДНП „Пирин“ за налагане на забрана за каране на ски извън маркираните ски писти и трасета, както и използването на моторни превозни средства съгласно въведените с плана за управление забрани, освен при неотложни дейности в горите и спасителни акции на територията на парка.

Осъществен е контрол на собственици и ползватели, относно спазването на режимите и нормите въведени с Закона за защитените територии, заповедта за обявяване и Плана за управление на НП „Пирин“, като са съставени констативни протоколи.

Извършвани са проверки относно спазването на дадените условия съгласно становища от Директора на парка и решения на МОСВ.

**2.2. НП „Рила“**

В изпълнение на утвърдения „Оперативен годишен план за извършване на поддържащи санитарното състояние на гората дейности и противопожарни мероприятия със съпътстващ добив на дървесина на територията на Национален парк „Рила“ през 2016 г.“ и Заповед № РД-140 от 18.11.2016 г. се извършиха контролни ревизии за осъществения добив и транспорт на дървесина от местно население.

На 27.12.2016 г. при проверка на терен в ПУ – Якоруда е установено провеждането на незаконен лов. Съставен е констативен протокол за установяване на административно нарушение.

Осъществен е контрол върху лицата, на които е съгласувано извършване на ремонтни дейности, извършване на санитарно-технически мероприятия, движение на МПС, специализиран туризъм и други на територията на парка.

За отчетния период служителите от Дирекция „Контрол и охрана“ в НП „Рила“, освен описаните по-горе задължения, извършват проверки в поверените им охранителни участъци за недопускане на бракониерство /лов, риболов, нерегламентирана сеч/, както и проверки за състоянието на инфраструктурата и замърсяването с отпадъци.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през декември 2016 г. бяха превантивния и текущ контрол по отношение антропогенното въздействие на посетители в Национален парк „Централен Балкан“ (НПЦБ). Вниманието беше фокусирано върху контрола на туристите и посетителите в НПЦБ, движещи се с МПС, както и върху предотвратяването на незаконен лов и дърводобив.

Проверки са планирани и реализирани в „критичните“ часове на денонощието, в „горещи“ точки на парковата територия, като приоритетни за контрол отново бяха:

* райони около обекти в парка;
* райони с висок риск за ловно бракониерство;
* зони в ниските части на парка – обект на дърводобивни посегателства;
* маршрути за офроуд и незаконно преминаване с МПС;
* сечищата обект на поддържащи и възстановителни дейности в горите на НПЦБ;
* териториите на деветте резервата в НПЦБ, както и на двата резервата извън НПЦБ, управлявани от ДНПЦБ – „Чамджа“ и „Еленова гора“.

Осъществяван е текущ и последващ контрол над собственици и ползватели относно спазването на режимите и нормите в защитената територия, като са проверени и част от обектите и съоръженията на територията на парка.

През месец декември 2016 г., друг основен приоритет беше контролната дейност по отношение на ловните дружини и дивечовъдни стопанства в околопарковата територия при извършване на ловните им излети в пограничните на парка райони.

През месеца бяха извършени и заключителните проверки във връзка с извършване и документиране на планираните годишни ревизии на охранителните участъци.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.