***1.*** ***Кратка обобщена информация за осъществената контролна дейност за месец октомври 2016 г. и резултати от извършената контролна дейност.***

За месец октомври 2016 г. от служителите от „Контрол и охрана“ в дирекциите на националните паркове са извършили 699 броя проверки на 514 броя обекта. Рутинни проверки по време на ежедневните обходи в поверените охранителни участъци, вписани в дневниците на парковата охрана – 1161 броя. Съставени са 35 броя актове за установяване на административни нарушения и са дадени 2 броя предписания. Издадени са 22 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец октомври 2016 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“, както и противопожарната охрана.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина.
* недопускане на ловно бракониерство.
* изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП;
* незаконна паша на територията на парка и резерват „Тисата“;
* свалянето на стадата на ползвателите, на които са издадени разрешителни за паша на основание чл. 4, ал.3 от Меморандума за сътрудничество и съвместна дейност между МОСВ, МЗХ и ДФ „Земеделие“.

Осъществен е контрол над собственици и ползватели, относно спазването на режимите и нормите въведени с Закона за защитените територии, Заповедта за обявяване и Плана за управление на НП „Пирин“, като са съставени констативни протоколи.

Извършвани са проверки относно спазването на дадените условия в становища от Директора на парка и решения на МОСВ.

Осъществен е контрол по отношение състоянието на обекти и съоръжения на територията на парка.

През месеца са извършвани контролни дейности и проверки относно състоянието на парковите архитектурни елементи. Не се наблюдава посегателство над парковите архитектурни елементи и най-вече премахването и изваждане на гранични колове.

През месец октомври се наблюдава повишаване на констатираните нарушения от незаконна сеч, поради наближаването на зимния сезон. Нарушенията са в малки размери, най-вече в ниските части по границата на парка. Взети са всички възможни превантивни мерки от „Парковата Охрана“, като в най-конфликтните точки се извършват допълнителни охранителни действия с цел недопускане на незаконна сеч.

**2.2. НП „Рила“**

През месец октомври 2016 г. продължава осъществяването на контрол върху ползвателите на паша, на които са издадени индивидуални административни актове и разрешителни за паша, по отношение на местата /за паша/, брой животни, режимите и нормите на Национален парк „Рила“, техниката на безопасност, както и всички необходими документи, съгласно Годишния оперативен план за паша на домашни животни и събиране на сено за 2016 г. През отчетния период продължават и съвместните контролни проверки с Държавен фонд „Земеделие“ до приключване на сезона за пашата на домашни животни на територията на парка, за които са съставени протоколи.

Осъществява се контрол за изпълнение на условията за:

- демонтиране на временни сезонни заслони за паша на домашни животни;

- поставяне на електропастири;

- извършване на ремонтни дейности;

- извършване на санитарно-технически мероприятия;

- движение на МПС;

- практикуването на специализиран туризъм и масови прояви (палаткуване, къмпингуване, лагеруване);

- преминаване с коне през установените прокари за домашни животни и др.

**2.3. НП „Централен Балкан“ (НПЦБ)**

В резултат на предприетите мерки по отношение на превантивния и текущ контрол, значително е ограничен негативния ефект от незаконната пашата на коне в безлесната част на НПЦБ и безконтролната паша в граничните зони на резерватите. До голяма степен е ограничено свободното движение/преминаване на безстопанствени животни в безлесната зона на НПЦБ, извън определените им пасища. За пореден месец особено внимание беше отделено на животните, пашуващи в района на прохода Троян – Кърнаре, като присъствието на безнадзорни домашни животни вече е ограничено значително, а установените нарушители – санкционирани.

Във връзка с нерегламентираното движение с МПС в НПЦБ отново специално внимание е отделено на проблема с движението на мотоциклети по туристическите пътеки, като за целта продължиха дежурства на най-възловите в това отношение места.

Продължиха дежурствата по трите обособени Временни контролни пункта (ВКП) – „Вежен“, „Дерменка“ и „Смесите“, където служителите „Паркова охрана“ изпълняваха задачи свързани с контролно-охранителната дейност и конкретно с опазване сватбовищата на благороден елен в НПЦБ.

Под засилен контрол бяха туристическите пътеки и обектите на територията на деветте резервата в НПЦБ, както и на двата резервата извън НПЦБ, управлявани от ДНПЦБ – „Чамджа“ и „Еленова гора“. Особено внимание е отделено на маршрута от с.Христо Даново за хижите „Козя стена“ и „Ехо“.

През месеца бяха регистрирани два случая на ловно бракониерство, при които са убити две кошути в ПУ „Тъжа“ и един елен в ПУ „Троян“, като нарушителите не са открити. Служителите „Паркова охрана“ продължават да работят по откриването на бракониерите и всички документи за двете нарушения са изпратени в съответните районни прокуратури.

В края на месеца е осъществен засилен последващ контрол на ползвателите на пасища за извеждане на животните от парковата територия.

Под особен контрол бяха и всички обекти на ползватели, разположени на територията на НПЦБ с цел недопускане на незаконни сечи в горите. В резултат на предприетите мерки през месеца няма съществени посегателства върху горите в парка, като при единствения случай в ПУ Клисура, извършителят е задържан при съвместна акция със служители на МВР Карлово и против лицето е образувано досъдебно производство.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие със значимостта и предназначението на Националните паркове, като същевременно е осигурена възможност на местните общности да генерират средства от предлагането на туристически продукти, създадени и предлагани в синхрон с устойчивото ползване на природните ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление, както и за видовете растения и животни, вписани като защитени в Закона за биологичното разнообразие. Съгласно данните от мониторинга на биологичното разнообразие, налице е тенденция за запазване броя на някои видове диви животни – дива коза, дива свиня, благороден елен, сърна и други.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.